ORDE do 7 de marzo de 2008 pola que se establecen as bases reguladoras das axudas para a conservación e o fomento dos recursos zooxenéticos autóctonos de Galicia e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 13/03/2008

Os recursos zooxenéticos están a desaparecer rapidamente en todo o mundo, polo que a FAO recomenda unha estratexia para a súa xestión, conservación e desenvolvemento. De feito, o pasado día 11 de setembro de 2007, cento nove delegados de estados membros da FAO adoptaron un Plan mundial de acción para os recursos zooxenéticos. Trátase do primeiro acordo internacional dirixido a frear a perda da diversidade biolóxica do gando e a apoiar o uso sustentable, desevolvemento e conservación dos recursos xenéticos animais.
Este tipo de esforzos, a nivel internacional, destinados a promover unha xestión axeitada dos recursos xenéticos animais, dános unha idea da importancia que supón a conservación dos nosos recursos xenéticos para acadar a seguridade alimentaria e o desenvolvemento sustentable a nivel mundial.
As razas autóctonas galegas supoñen un recurso xenético fundamental que é necesario conservar. Ademais, a gandaría baseada nas nosas razas autóctonas foi tradicionalmente, e segue a ser, unha produción de riqueza incalculable desde diversos puntos de vista, tanto económicos coma sociais e ambientais. O mantemento desta riqueza gandeira é imprescindible para a conservación dos ecosistemas naturais que, doutro xeito, se estragarían irremediablemente.
Os instrumentos agroambientais son necesarios para apoiar o desenvolvemento sustentable, o mantemento da biodiversidade nas áreas rurais e para responder á, cada vez, maior demanda da sociedade de servizos ambientais. Tamén se trata dunha ferramenta moi útil para a fixación da poboación no medio rural mellorando as súas condicións de vida, incrementando a calidade, a competitividade e o valor engadido dos produtos.
Por todo isto, considérase de grande interese establecer medidas de apoio a conservación e ao fomento dos recursos xenéticos gandeiros da nosa comunidade.
A Unión Europea publicou, con data do 21-10-2005, o Regulamento (CE) 1698/2005, do 20 de setembro de 2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), complementado polo Regulamento (CE) 1974/2006, do 15 de decembro de 2006, que o desenvolve. Neles establécense as normas que regulan as axudas comunitarias ao desenvolvemento rural financiadas polo Feader, aplicables a Galicia como rexión incluída no obxectivo de converxencia para o período 2007-2013. En particular, estes regulamentos establecen a posibilidade de apoiar os investimentos na conservación dos recursos xenéticos na agricultura (Regulamento CE nº 1698/2005, artigo 39.5º) a través da medida 214.2.
Estes regulamentos permiten tamén que os programas de desenvolvemento rural poidan incluír axudas estatais destinadas a achegar financiamento suplementaria, e que se deben axustar á normativa sobre axudas de Estado.
En consecuencia, e de acordo co disposto no artigo 30.1º.3 do Estatuto de autonomía de Galicia, e en uso das competencias que me confire a Lei 1/1983, do 22 de febreiro, reguladora da Xunta e da súa Presidente, e demais normativa de aplicación,
DISPOÑO:
Disposicións xerais
Artigo 1º.-Obxecto da orde.
Esta orde ten por obxecto establecer as bases polas que se rexerá a concesión das axudas da Consellería do Medio Rural para a conservación e o fomento dos recursos zooxenéticos autóctonos de Galicia e se convocan para o ano 2008.
Sección primeira
Bases reguladoras
Artigo 2º.-Obxecto da axuda.
Esta axuda, tramitada en réxime de concorrencia competitiva, ten os seguintes fins como obxecto:
-A preservación, conservación e utilización dos recursos xenéticos animais tanto in situ como ex situ.
-Fomento e inclusión de producións agropecuarias autóctonas en sistemas de produción de calidade compatibles co ambiente.
-Mellorar a conservación e utilización dos recursos xenéticos animais de Galicia sobre o noso territorio.
-Incremento dos ingresos no medio rural, mediante o desenvolvemento e establecemento de produtos agrarios cun maior valor engadido.
-Establecer incentivos para o mantemento da poboación no medio rural.
-Satisfacer a crecente demanda social de conservación ambiental.
Artigo 3º.-Definicións.
Para os efectos desta orde entenderase por:
1. Conservación in situ: conservación do material xenético nos ecosistemas e hábitats naturais e o mantemento e recuperación da poboación de especies e razas silvestres viables no seu contorno natural, e, no caso das razas animais de explotación ou de especies vexetais cultivadas, no ambiente cultivado en que se desenvolveron as súas propiedades distintivas.
2. Conservación in situ na explotación agraria: conservación e desenvolvemeno na explotación.
3. Conservación ex situ: conservación do material xenético para a agricultura fóra do seu hábitat natural.
4. Colección ex situ: colección de material xenético para a agricultura conservado fóra do seu hábitat natural.
Artigo 4º.-Beneficiarios e requisitos.
Poderán acollerse ás axudas a que se refire esta orde as organizacións ou asociacións de criadores de razas gandeiras autóctonas de Galicia que cumpran cos seguintes requisitos:
1. Que estean oficialmente recoñecidas pola autoridade competente en materia de gandaría como xestores dos seus respectivos libros xenealóxicos, ou como colaboradores na recuperación da raza.
2. Carecer de ánimo de lucro.
3. Garantir, mediante os seus estatutos, a participación democrática dos seus membros.
4. Dispor de medios técnicos e de persoal axeitados para a realización das actividades subvencionadas.
5. Ter aprobadas, por acordo da súa xunta directiva, as actuacións subvencionables polas cales se solicita a axuda.
6. Ter o seu domicilio social na Comunidade Autónoma de Galicia.
Artigo 5º.-Obrigas dos beneficiarios.
Sen prexuízo das obrigas que con carácter xeral establece o artigo 11 da Lei 9/2007, de subvencións de Galicia, os criadores e gandeiros, membros de cada agrupación beneficiaria , deberán cumprir:
1. Na súa explotación coas normas mínimas en materia sanitaria, de identificación, alimentación, medio natural, hixiene e benestar dos animais, de conformidade coa normativa comunitaria, nacional e autonómica.
2. Cumprir coas obrigas de información e publicidade para actuacións cofinanciadas con fondos Feader recollidas no Regulamento 1974/2006, da Comisión, do 15 de decembro.
Artigo 6º.-Actuacións subvencionables.
Serán subvencionables os gastos derivados das actuacións seguintes:
1. A caracterización e avaliación dos recursos xenéticos animais autóctonos de Galicia, utilizados ou potencialmente útiles para a alimentación e a agricultura.
2. Promover a difusión e o intercambio de recursos xenéticos co obxecto de aumentar a utilización de razas infrautilizadas útiles no fomento dunha producción agrícola sustentable.
3. As actuacións orientadas á recolección e conservación destes recursos tanto in situ como ex situ.
4. A súa preservación e utilización.
5. O deseño, elaboración e desenvolvemento in situ de programas de cría.
6. Organización de seminarios e actividades informativas e divulgativas nos cales participen organismos interesados, tanto públicos como privados.
7. Os cursos de formación e sistemas de mobilidade para especialistas.
8. A promoción da utilización dos recursos polo mercado.
9. Actividades informativas, divulgativas e de asesoramento, así como a elaboración de informes técnicos.
Non serán subvencionables os gastos derivados das actividades que se poidan acoller ao programa marco de investigación, desenvolvemento tecnolóxico e actividades de demostración da Comunidade Europea.
Artigo 7º.-Contía das axudas.
1. As entidades solicitantes poderán percibir os seguintes importes máximos, en función do tipo de raza de gando, de acordo co R.D. 1682/1997, do 7 de novembro, polo que se actualiza o Catálogo oficial de razas de gando de España e as súas modificacións posteriores.
1.1. Para as organizacións ou asociacións de criadores de razas autóctonas de fomento da especie bovina: 990.000 .
1.2. Para as organizacións ou asociacións de criadores de razas autóctonas de protección especial:
1.2.1. Da especie bovina: 796.865,93 .
1.2.2. Da especie ovina: 93.668,64 .
1.2.3. Da especie equina: 54.000 .
1.2.4. Da especie porcina: 135.017,42 .
1.2.5. Da especie aviar: 33.305,01 .
2. No caso de haber máis dunha solicitude aceptada para cada un dos puntos do grupo 1.2., establecerase unha cantidade máxima percibida por cada unha delas. Esta cantidade será unha porcentaxe, sobre os importes máximos establecidos para a raza, igual á que representa o número de UGM sobre os que se desenvolve o programa da entidade solicitante, respecto ao total de UGM que engloban as solicitudes aceptadas para esa especie.
3. A axuda máxima estará limitada sobre os gastos subvencionables, nas porcentaxes indicadas a continuación:
3.1. Asistencias técnicas para o desenvolvemento do programa: 80%.
3.2. Infraestrutura de multiplicación: 80%.
3.3. Conservación de infraestruturas: 50%.
3.4. Elaboración de páxinas web: 50%.
3.5. Material de conservación: 80%.
3.6. Material de envasado: 60%.
3.7. Hardware e software: 80%.
3.8. Recollida de material: 80%.
3.9. Organización de seminarios e actividades informativas e divulgativas: 80%.
3.10. Promoción da utilización dos resultados polo mercado: 80%.
3.11. Preparación de informes técnicos: 80%.
3.12. Cursos de formación e sistema de mobilidade para especialistas: 80%.
Artigo 8º.-Prazo e forma das solicitudes.
1. As solicitudes para participar no procedemento de concesión da axuda presentaranse na forma e prazo que se indiquen na convocatoria, mediante o modelo adxunto no anexo I, debidamente cubertas e asinadas polo solicitante ou representante.
2. Presentaranse nos rexistros dos órganos dependentes da Consellería do Medio Rural, ou nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o Regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de que na cabeceira da primeira folla do documento que se
queira enviar se faga constar, con claridade, o nome da oficina e a data, o lugar, a hora e minuto da súa admisión.
3. Á solicitude xuntaráselle a documentación que a seguir se relaciona:
3.1. Acreditación da personalidade xurídica da entidade solicitante.
3.2. Copia cotexada dos estatutos da asociación que permita verificar que carece de ánimo de lucro e que se garante a participación democrática dos seus membros.
3.3. Acreditación da representatividade do solicitante.
3.4. Fotocopia cotexada do número ou código de identificación fiscal.
3.5. Certificado orixinal da entidade financeira sobre a titularidade da conta na cal se solicita o ingreso do importe da axuda.
3.6. Declaración do conxunto de todas as solicitudes efectuadas ou concedidas, para o mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto, segundo o modelo establecido no anexo II desta orde.
3.7. Memoria do programa de actuación que se pretende desenvolver, obxectivos, orzamento pormenorizado e prazo de execución. Esta memoria deberá describir:
* A sistemática de traballo que se seguirá na execución das actuacións ou actividades que se van desenvolver.
* As funcións do persoal cunha contratación susceptible de ser financiada.
* Os censos en UGM de animais e os censos e identificación das explotacións sobre os cales se desenvolve o programa, de ser o caso. Terase en conta para o seu cálculo a táboa de correspondencias do anexo III.
* Un estudo sobre o impacto ambiental das actuacións previstas que se realizarán.
3.8. Avaliación económica dos gastos que se van realizar.
3.9. Avaliación económica da subvención solicitada.
3.10. Acreditación de que se dispón dos medios técnicos e de persoal adecuados para a realización das actividades subvencionadas.
3.11. Acreditación do acordo da xunta directiva de aprobación da realización das actuacións obxecto de subvención.
3.12. Acreditación ou certificación da acta de reunión da xunta directiva, pola que se acorda a exixencia, a todos os socios ou integrantes, do cumprimento das normas mínimas en materia sanitaria, identificación, alimentación, medio natural, hixiene e benestar dos animais, de conformidade coa normativa comunitaria, nacional e autonómica, segundo o anexo IV.
Artigo 9º.-Autorización.
A presentación da solicitude de concesión de axuda polo interesado implicará a autorización á Dirección Xeral de Produción, Industrias e Calidade Agroalimentaria para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Así mesmo, de acordo co establecido na disposición primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Artigo 10º.-Criterios de valoración.
Na concesión das subvencións previstas nesta orde realizarase unha prelación das peticións, establecendo os seguintes criterios:
1. Atendendo á clasificación, segundo o Real decreto 1682/1997, do 7 de novembro, polo que se actualiza o Catálogo oficial de razas de gando de España, e as súas posteriores actualizacións, das razas autóctonas obxecto dos programas de actuación suxeitos a subvención:
a) Os programas de actuación, para os cales se solicitan as axudas, destinados á conservación e ao fomento de razas autóctonas de protección especial e en perigo de extinción: ata 10 puntos.
b) Os programas de actuación, para os cales se solicitan as axudas, destinados á conservación e ao fomento de razas autóctonas de fomento: ata 5 puntos.
2. Atendendo ao número de UGM das razas autóctonas sobre as cales se desenvolven os programas de actuación suxeitos a subvención:
a) O número total encóntrase entre 0 e 100 UGM: ata 1 punto.
b) O número total encóntrase entre 101 e 1.000 UGM: ata 2 puntos.
c) O número total encóntrase entre 1.001 e 10.000 UGM: ata 3 puntos.
d) O número total de UGM é superior a 10.000: ata 4 puntos.
Os puntos serán proporcionais ao nº de UGM.
Artigo 11º.-Tramitación e resolución.
1. O órgano competente para a tramitación e instrución do procedemento é a Dirección Xeral de Produción, Industrias e Calidade Agroalimentaria. As solicitudes serán resoltas polo conselleiro do Medio Rural, por proposta do director xeral de Produción, Industrias e Calidade Agroalimentaria.
2. Unha vez presentada a solicitude revisarase a súa documentación e, no suposto de que non cumpra algún dos requisitos exixidos nestas bases reguladoras ou na correspondente convocatoria, requirirase o/a interesado/a para que, nun prazo de dez días hábiles, emende a falta ou achegue os documentos preceptivos. Se non o fixese, considerarase que desiste da súa solicitude, logo da resolución que deberá ser ditada nos termos establecidos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
Sen prexuízo do disposto no parágrafo anterior, poderá requirirse do/a solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración.
3. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo 10º, así como de propoñer a concesión ou denegación da axuda aos/ás interesados/as.
A comisión de valoración estará formada por: presidente, o subdirector/a xeral de Gandaría; vogal, o/a xefe de Servizo de Planificación Gandeira; e secretario, o/a xefe de Servizo de Producións Gandeiras. A comisión de valoración presentará o informe coa valoración das solicitudes para que a Dirección Xeral de Produción, Industrias e Calidade Agroalimentaria lle formule a proposta de resolución ao conselleiro do Medio Rural.
4. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona, así como a axuda concedida e a súa contía, ou, de ser o, a causa de denegación.
A resolución de concesión da axuda notificarase, nun prazo de nove meses, contados a partir do día seguinte ao da publicación desta orde no Diario Oficial de Galicia. Transcorrido o dito prazo, os interesados poderán entender desestimadas as peticións de axuda.
Artigo 12º.-Recursos contra a resolución da concesión.
As resolucións, expresas ou presuntas, dos expedientes tramitados ao abeiro desta orde ou na respectiva orde de convocatoria, poñen fin á vía administrativa e contra elas poderán interpoñer os seguintes recursos, sen prexuízo de que os/as interesados/as poidan exercer calquera outro que consideren procedente:
-Potestativamente, recurso de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992.
-Directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, se esta fose expresa.
Artigo 13º.-Circunstancias para a modificación da concesión.
Toda alteración das condicións tidas en conta para a concesión da axuda e, en todo caso, a obtención concorrente de axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Calquera modificación dos investimentos aprobados que supoña un cambio de localización, obxectivos, conceptos, prazo de execución ou variación do orzamento, así como calquera condición específica sinalada na resolución de concesión, requirirá a autorización desta consellería, unha vez presentada a correspondente solicitude xustificativa.
Artigo 14º.-Xustificacións por parte do beneficiario.
1. As xustificacións técnicas e económicas da realización do programa deberán presentarse antes do 15 de novembro, no rexistro da consellería, das súas delegacións provinciais ou nas oficinas agrarias comarcais.
2. Transcorrido o prazo sen que o/a beneficiario/a presentase a documentación solicitada poderase entender que perde o dereito ao pagamento de acordo co artigo 31.5º da Lei 9/2007, do 13 de xuño, de subvencións de Galicia.
3. Para efectuar o pagamento da axuda concedida é necesario que os beneficiarios/as presenten os xustificantes orixinais de gasto total, unha relación informatizada destes e unha memoria explicativa sobre a súa realización do programa auxiliado, que probe a entrega efectiva dos produtos ou a prestación efectiva dos servizos. Para cada concepto, presentarase unha táboa comparativa entre os gastos realizados, debidamente xustificados, e os presentados no orzamento inicial.
A relación informatizada debe constar dos seguintes campos:
-No caso das facturas: concepto, provedor, número de factura, data de emisión e data de pagamento, base impoñible, importe correspondente ao IVE e importe total con IVE.
-No caso das nóminas: traballador, período, total devengado, base da Seguridade Social, contía da Seguridade Social correspondente á empresa, contía da Seguridade Social correspondente ao traballador e líquido que se vai percibir.
4. Considérase gasto realizado o que foi efectivamente pagado con anterioridade, mediante transferencia bancaria, de xeito que aqueles gastos presentados nos cales non se xustifique o seu pagamento terán que se xustifica mediante comprobante do ingreso ou da transferencia, para que a axuda se poida pagar.
5. De acordo co artigo 28, punto 6º da Lei 9/2007, do 13 de xuño, de subvencións de Galicia, cando as actividades fosen financiadas, ademais de coa subvención, con fondos propios ou outras subvencións ou recursos, deberase acreditar na xustificación o importe, a procedencia e a aplicación de tales fondos ás actividades subvencionadas.
6. De acordo co artigo 29, punto 3º da Lei 9/2007, do 13 de xuño, de subvencións de Galicia, cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no caso de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar, como mínimo, tres ofertas de diferentes provedores, con carácter previo á contratación do compromiso para a presentación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención.
A elección entre as ofertas presentadas, que se deberán achegar na xustificación, ou, se é o caso, na solicitude da subvención, realizarase conforme criterios de eficiencia e economía e débese xustificar expresamente nunha memoria a elección cando non recaia na proposta económica máis vantaxosa.
Artigo 15º.-Compatibilidade e incompatibilidade con outras axudas.
As axudas recollidas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, sempre que se cumpran os límites establecidos na normativa aplicable e que, en ningún caso, se supere o límite establecido no artigo 7º.3, contías das axudas.
En ningún caso o importe da axuda poderá superar o custo da actividade que vai desenvolver o/a beneficiario/a, ou, de ser o caso, a porcentaxe máxima da investimento subvencionable legalmente establecido.
De acordo co artigo 70.6º do Regulamento (CE) nº 1698/2005, estas axudas non serán cofinanciadas mediante a contribución dos fondos estruturais, o Fondo de cohesión ou calquera outro instrumento comunitario.
Artigo 16º.-Pagamentos.
Recibida a documentación xustificativa da axuda, os órganos competentes da consellería, antes de procederen ao seu pagamento, poderán solicitar as aclaracións ou informes que xulguen oportunos.
Unha vez concedida a axuda, poderase proceder á realización de pagamentos fraccionados, que responderán ao ritmo de execución das accións subvencionadas e que se aboarán por contía equivalente á xustificación presentada, segundo se determina no artigo anterior.
De acordo co disposto nos artigos 16 e 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, estes pagamentos parciais non estarían suxeitos á exixencia de garantías e o importe non poderá exceder en ningún caso o 80% do total da subvención concedida.
Artigo 17º.-Obriga de reintegro da axuda.
1. O/A interesado/a ten a obriga do reintegro, total ou parcial, da subvención ou axuda pública percibida xunto cos xuros de demora xerados desde o seu pagamento, nos supostos de incumprimento das condicións establecidas para a súa concesión e nos casos establecidos no artigo 33 da Lei 9/2007, do 13 de xuño, de subvencións de Galicia.
2. Para facer efectiva a devolución a que se refire o punto anterior, tramitarase o oportuno procedemento de reintegro, que se axustará ao previsto nos artigos 37 e seguintes da Lei 9/2007, do 13 de xuño, de subvencións de Galicia.
Artigo 18º.-Comprobación da execución dos programas.
1. A comprobación da execución dos programas levarao a cabo a Dirección Xeral de Produción, Industrias e Calidade Agroalimentaria, realizando inspeccións do 100% dos beneficiarios, co fin de contrastar a veracidade dos datos e da documentación presentada, así como a realización das actividades subvencionadas.
En todo caso, respectarase o recollido no Regulamento (CE) 1975/2006, polo que se establecen disposicións de aplicación do Regulamento (CE) 1698/2005 do Consello, no que respecta á aplicación dos procedementos de control e á condicionalidade en relación coas medidas de axuda ao desenvolvemento rural.
2. Tipos de incumprimentos e modificación da axuda:
* Cando non se realizou o 25% do programa aprobado, e suporá unha perda do 50% da axuda.
* Cando non se realizou o 50% do programa aprobado, e suporá unha perda do 75% da axuda.
* Cando non se realizou do 50% ao 100% do programa aprobado, e suporá unha perda do 100% da axuda.
3. Tamén facilitará toda a información que lle sexa requirida pola Intervención Xeral da Comunidade Autónoma, nos termos que establece a Lei de subvencións de Galicia e a súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas no exercicio das súas funcións de fiscalización e control do destino das axudas.
Artigo 19º.-Infraccións e sancións.
Aos/ás beneficiarios/as das axudas reguladas nestas bases seranlles de aplicación o réxime de infraccións e sancións previsto nos artigos 50 e seguintes da Lei 9/2007, do 13 de xuño, de subvencións de Galicia, e a súa normativa de desenvolvemento.
Artigo 20º.-Rexistros públicos de subvencións e de sancións.
As axudas concedidas ao abeiro desta orde figurarán nun rexistro, con expresión das persoas físicas ou xurídicas beneficiarias, as cantidades concedidas, a normativa que amparou a concesión e a finalidade dela.
Tamén figurarán no rexistro público as sancións administrativas firmes impostas pola Xunta de Galicia en materia de axudas e subvencións, con expresión das persoas físicas ou xurídicas afectadas, a normativa infrinxida e o importe da sanción.
Os ditos rexistros serán de acceso público e están regulados polo Decreto 132/2006, do 27 de xullo.
Artigo 21º.-Publicidade.
1. Publicarase no Diario Oficial de Galicia a relación das axudas concedidas con indicación da convocatoria, o programa e crédito orzamentario ao cal se lle imputen, beneficiario/a, cantidade concedida e finalidade ou finalidades das axudas.
2. Igualmente, farase a publicación na páxina web oficial da Consellería do Medio Rural.
Sección segunda
Convocatoria 2008
Artigo 22º.-Solicitude e prazo de presentación das solicitudes.
As solicitudes das axudas deberán ser, segundo o modelo normalizado que se inclúe no anexo I desta orde, debidamente cubertas e asinadas polo solicitante ou representante. A solicitude irá acompañada dos documentos que se especifican no artigo 6 das bases reguladoras desta orde.
O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte, e se no mes de vencemento non houbese día equivalente ao inicial do cómputo, entenderase que o prazo expira o último día do mes.
Artigo 23º.-Financiamento.
1. As axudas que deriven da aplicación desta orde financiaranse con cargo ás seguintes aplicacións orzamentarias dos proxectos de orzamentos xerais da Comunidade Autónoma de Galicia para o ano 2008:
Fondos cofinanciados polo Fondo Europeo Agrícola de Desenvolvemento Rural (Feader): aplicación 11.03.713-C.781.4, dotada para esta finalidade cun importe máximo de 2.102.857,00 euros.
De acordo co artigo 5 da Orde do 11 de febreiro de 1998, pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001, a validez desta orde estará condicionada á existencia de crédito adecuado e suficiente nos orzamentos xerais da Comunidade Autónoma de Galicia para o exercicio 2008, así como á subsistencia das circunstancias de feito e de dereito existentes no momento de ditarse esta.
2. Así mesmo, os importes dos orzamentos xerais da Comunidade Autónoma de Galicia con que se financiarán estas axudas poderanse incrementar con fondos comunitarios estatais ou autonómicos achegados para o efecto.
Disposicións adicionais
Primeira.-En todas aquelas cuestións non previstas nesta orde será de aplicación o disposto no Regulamento 1698/2005, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader); no Regulamento 1974/2006 da Comisión, do 15 de decembro, polo que se establecen disposicións de aplicación do anterior; no Regulamento 1975/2006 da Comisión, do 7 de decembro, polo que se establecen, así mesmo, disposicións no que respecta á aplicación dos procedementos de control e á condicionalidade en relación coas medidas de axuda ao desenvolvemento rural así como na Lei 9/2007, do 13 de xuño, de subvencións de Galicia.
Segunda.-Esta orde está incluída no Programa de desenvolvemento rural galego, e queda, polo tanto, suxeita á súa aprobación pola UE, e ás posibles obsevacións e modificacións derivadas de tal pronunciamento.
Terceira.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as normas necesarias para o mellor cumprimento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de marzo de 2008.
Alfredo Suárez Canal
Conselleiro do Medio Rural
Ver referencia pdf "05200D006P033.PDF"